DOI: 10.14457/tu.the.2017.1600
title: คุณลักษณะและรูปแบบรายการของเกมแคสเตอร์ที่ประสบความสำเร็จในประเทศไทย: กรณีศึกษาแชนแนล Zbing z.

description: การศึกษาเรื่อง “คุณลักษณะและรูปแบบรายการของเกมแคสเตอร์ที่ประสบความสำเร็จในประเทศไทย : กรณีศึกษาแชนแนล Zbing z.” เป็นการวิจัยเชิงคุณภาพ (Qualitative Research) ที่มีวัตถุประสงค์เพื่อศึกษาคุณลักษณะของผู้ประกอบอาชีพเกมแคสเตอร์ที่ประสบความสำเร็จ จากแชนแนล Zbing z. และเพื่อศึกษารูปแบบรายการเกี่ยวกับเกมส์ของแชนแนล Zbing z. ประสบความสำเร็จมากที่สุดบนยูทูบในประเทศไทย โดยใช้เครื่องมือในการศึกษาครั้งนี้ คือ การสัมภาษณ์แบบเจาะลึก (In-depth Interview) และเครื่องมือลงรหัสสําหรับการวิเคราะห์คอนเทนท์ (Coding Sheet) เก็บรวบรวมข้อมูลที่ต้องการตั้งแต่วันที่ 15 พ.ค. – 15 มิ.ย. พ.ศ. 2561 เป็นเวลา 1 เดือน โดยเลือกสัมภาษณ์เจ้าของแชนแนล Zbing z. รวมทั้งผู้ดูแลระบบการจัดการของแชนแนล Zbing z. จำนวน 4 คน และศึกษาเฉพาะคลิปวิดีโอที่มียอดเข้าชมสูงสุดจากการจัดอันดับของยูทูบรวมทั้งหมด 20 คลิป นอกจากนี้ ยังมีการเก็บรวบรวมข้อมูลจากแหล่งข้อมูลประเภทเอกสารและแหล่งข้อมูลอิเล็กทรอนิกส์ที่เกี่ยวข้องเพื่อใช้ในการศึกษาครั้งนี้ด้วยด้านคุณลักษณะของเกมแคสเตอร์ตามคุณลักษณะของผู้ส่งสาร ผลการศึกษาพบว่า แป้ง-นัยรัตน์  เป็นเกมแคสเตอร์ของแชนแนลบนยูทูบที่ประสบความสำเร็จด้านการส่งสาร ทำให้เป็นเกมแคสเตอร์ที่ประสบความสำเร็จ โดยมีปัจจัยที่มีผลต่อความสำเร็จในการส่งสาร 5 ประการคือ1)มีทักษะในการสื่อสาร (Communication Skills) คือ ความสามารถในการสื่อสารของเกมแคสเตอร์ ซึ่งในที่นี้คือ แป้ง-นัยรัตน์ ธนไวทย์โกเศส หรือ แป้ง Zbing z. ทั้งแบบวัจนภาษา และอวัจนภาษา ที่ทำให้เกิดความโดดเด่น น่าสนใจ และแตกต่าง เป็นเอกลักษณ์การสื่อสารของตัวเองที่ทำให้เกิดความนิยมและมีผู้ติดตามมากมายในปัจจุบัน2)ทัศนคติ (Attitude) คือ ทัศนคติของเกมแคสเตอร์ที่มีต่อตัวเองทั้งในด้านใจรักในการทำงาน มุ่งมั่นพัฒนาตนเองอยู่เสมอ และมีความเป็นมืออาชีพในการทำงาน และทัศนคติต่อผู้รับสาร ทั้งความต้องการเป็นเพื่อนเป็นพี่สาว ปรารถนาดีที่จะสร้างความสุขให้กับผู้ชม รวมทั้งความต้องการที่จะเป็นเกมแคสเตอร์ตัวอย่างที่ดีในเรื่องการผลิตงานและการใช้ภาษา3)ความรู้ (Knowledge) คือ ความรู้ที่เกมแคสเตอร์พึงมีในฐานะผู้ส่งสาร 3 ประเภท คือ ความรู้เกี่ยวกับเกมส์ ความรู้เกี่ยวกับเทรนด์หรือกระแสนิยมของผู้รับชมเกมส์ และความรู้เกี่ยวกับการประกอบอาชีพเกมแคสเตอร์4)สถานภาพทางสังคม (Social Status) ที่ทำให้เกมแคสเตอร์สื่อสารสิ่งใดออกไปก็มีแนวโน้มที่จะประสบความสำเร็จ เพราะมีผู้นิยมชมชอบและติดตามในสังคมจำนวนมาก5)ระบบสังคมและวัฒนธรรม (Social System and Culture) คือ การที่ค่านิยมเกี่ยวกับเกมส์ในสังคมไทยเปลี่ยนไป ได้รับการยอมรับมากขึ้น ทั้งตัวผู้เล่นเกมส์ ผู้รับชมเกมส์ และผู้รับชมคลิปวิดีโอเกี่ยวกับเกมส์ ด้านคุณลักษณะของเกมแคสเตอร์ตามคุณลักษณะของนักเล่าเรื่อง ผลการศึกษาพบว่า การเล่าเรื่องที่ดีเป็นอีกหนึ่งคุณลักษณะที่เกมแคสเตอร์จำเป็นจะต้องมีเพื่อโอกาสสู่การประสบความสำเร็จ และ แป้ง-นัยรัตน์ สามารถสร้างสรรค์การเล่าเรื่องและวิธีการเล่าอย่างมีเอกลักษณ์ชัดเจน อีกทั้งยังสามารถรักษาวัตถุประสงค์หลักในการเล่าเรื่องคือความสนุกสนาน น่าสนใจไว้ได้ในทุกคลิปบนแชนแนล Zbing z.  ด้านคุณลักษณะของเกมแคสเตอร์ตามคุณลักษณะของผู้ทรงอิทธิพลในโลกออนไลน์ ผลการศึกษาพบว่า แป้ง นัยรัตน์ มีคุณลักษณะของเกมแคสเตอร์ที่เป็นผู้ทรงอิทธิพลในโลกออนไลน์ โดยสามารถเพิ่มยอดผู้ติดตามได้เป็นจำนวนมาก  ด้วยการสร้างความน่าเชื่อถือในตัวผู้พูด (Credibility) ต่อผู้ชมและผู้ติดตามซึ่งเป็นคุณลักษณะสำคัญของผู้พูดในการสื่อสารเพื่อโน้มน้าวใจ และยังสามารถมัดใจผู้ชม ผู้ติดตาม ด้วยการสร้างสายสัมพันธ์ให้เกิดขึ้นบนแชนแนลได้ในส่วนของการศึกษารูปแบบรายการเกี่ยวกับเกมส์ที่ประสบความสำเร็จในประเทศไทยของแชนแนล Zbing z. บนยูทูบ  ผลการศึกษาพบว่า เกมแนว RPG (Role-Playing Games) เป็นแนวเกมส์ที่เกมแคสเตอร์นำมาใช้ผลิตรายการมากที่สุดและได้รับความนิยมมากที่สุด  รูปแบบรายการเกมส์แบบ Let’s play เป็นรูปแบบรายการที่แชนแนล Zbing z. ใช้บ่อยที่สุดและได้รับความนิยมมากที่สุด และจากการสัมภาษณ์เชิงลึกยังพบรูปแบบรายการเกี่ยวกับเกมส์อีก 2 รูปแบบที่เกี่ยวข้องกับการทำอาชีพของเกมแคสเตอร์ นั่นคือ รูปแบบรายการแบบ Branded Content และ Tie-in  โดยรายการทั้ง 2 รูปนี้แบบเป็นการทำคอนเทนท์ในเชิงพาณิชย์